Publiek, taxibestuurders gryp in, gooi walTrace van der Merwe van Thirst Bar Services deel koeldranke vir polisiebeamptes uit. (Foto: Facebook) Die eienaar van ’n onderneming in KwaZulu-Natal wat weens die jongste verbod op alkohol tans nie sake mag dryf nie, gebruik nou sy vrye tyd om die polisie tydens die plundertogte in Durban by te staan. Dít terwyl talle lede van die publiek die koue trotseer en sélf waak by winkelsentrums. Trace van der Merwe van Thirst Bar Services het vandeesweek sy bakkie vol koeldranke gelaai en dit onder polisiebeamptes uitgedeel. Sy skoonma, Lynley Clarke, het sy storie Maandag in ’n plasing op Facebook gedeel. Trace van der Merwe van Thirst Bar Services deel koeldranke vir polisiebeamptes uit. (Foto: Facebook) “Hy het net rondgery en koeldrank uitgedeel vir [wetstoepassers] wat tans reageer op die openbare geweld, aangesien daar tans geen winkels oop is vir hulle om ŉ koeldrank of water by te koop nie. Hulle is van vroeg af al aan diens. Almal vind maniere om te help,” skryf Clarke. Van der Merwe word intussen geloof vir dié onbaatsugtige gebaar. “Dit is ongelooflik! Dit is die eerste positiewe nuus wat ek vandag gesien het,” skryf een sosialemediagebruiker. Gemeenskappe staan saam Stories van lede van die publiek wat saamstaan om winkelsentrums en ander eiendom teen plunderaars te beskerm, stroom intussen ook in op sosiale media. Talle taxibestuurders het by die KG-winkelsentrum in Emalahleni (Witbank) in Mpumalanga bymekaargekom om die winkelsentrum te beskerm terwyl lede van die publiek van Kempton Park in Gauteng Dinsdag wag gestaan het by die Birch Acres-winkelsentrum. Taxibestuurders beskerm die KG-winkelsentrum in Emalahleni. Foto: Facebook “Hande af van ons winkelsentrum,” lui van die plakkate wat lede van die publiek omhoog gehou het. ’n Vrou en haar dogter het ook op Facebook gedeel hoe hulle en ander lede van die publiek ure lank in die Kloof-woonbuurt in Everton in die omgewing van Durban gepatrolleer het. “Die patrolleerders is gedaan. Sommige is die hele aand [op patrollie],” skryf Chantal Whiteford. Winkelsentrums in Nigel word ook deur lede van die publiek en taxibestuurders beskerm terwyl talle weldoeners tee, koffie en kos vir vrywilligers skenk. Een weldoener het ook musse en handskoene geskenk om dié wat die gemeenskap se belange beskerm warm te hou. “Nigel is ’n awesome dorp. Welgedaan,” skryf ’n sosialemediagebruiker. Gemeenskapslede beskerm Nigel. (Foto: Facebook) Gemeenskapslede van Nigel trotseer die koue. (Foto: Facebook) Weldoeners skenk kos aan gemeenskapslede in Nigel. (Foto: Facebook) Birch Acres Mall near Tembisa pic.twitter.com/przAlgYLUH — Madeleine Fullard (@mfullard2) July 13, 2021